የአሜሪካ ኩባንያዎች የትራምፕ የፓሪስ የአየር ንብረት ለውጥ ስምምነት አለመቀበላቸውን ተቃወሙ
የአሜሪካ ታላላቅ የቴክኖሎጂ ኩባንያዎች የአሜሪካው ፕሬዝዳንት ዶናልድ ትራምፕ  የፓሪሱን የአየር ንብረት ለውጥ  ስምምነት አለመቀበላቸውን ተቃውመዋል፡፡ኩባንያዎቹ በምርት ሂደታቸው ታዳሽ ኃይልን ሙሉ በሙሉ ለመጠቀም መዘጋጀታቸውንም ገልጸዋል፡፡እ.ኤ.አ በ2015 የፀደቀውን የዓለም የአየር ንብረት ለውጥ ስምምነትን የልዕለ ኃያሏ አገር ፕሬዚዳንት ዶናልድ ትራምፕ በቅርቡ ስምምነቱ ለአሜሪካ የሚፈይደው ነገር የለም ይልቁንም ከጥቅሙ ጉዳቱ ያመዘነ ነው በሚል ሰበብ ሀገራቸው ከስምምነቷ እንደወጣች መግለፃቸው ይታወቃል፡፡አፕል፣ ጎግል፣ ማይክሮሶፍት እና ፌስ ቡክ  የፕሬዝዳንቱን ውሳኔ በመተቸት የአየር ንብረት ለውጥ ሊያመጣ የሚችለውን ተፅዕኖ ለመከላክል የተለያዩ የቴክኖሎጂ ሥራዎችን ለመስራት ተስማምተዋል፡፡የቴስላ ኩባንያ የበላይ ጠባቂ  የሆኑት ኤለን ሙሱካ በበኩላቸው በፕሬዝዳንቱ ውሳኔ በመበሳጨት ከአሜሪካ የንግድ እና ከቴክኖሎጂ ምክር ቤት  እራሳቸውን እንደሚያገሉም እየተነገረም ይገኛል፡፡  ኤለን ሙሳክ በቲውተር ገፃቸው አሜሪካ ከፓሪሱ ስምምነት መውጣቷ ታሪካዊ ስህተት እንደሆነ በመጥቀስ የፕሬዛዳንቱ ውሳኔ የተሳሳተ እንደሆነ ጠቅሰዋል፡፡ብዙዎቹ የአሜሪካ የቴክኖሎጂ ኩባንያዎች የፓሪሱ ስምምነት እንዲተገበር የተቻለንን እናደርጋለን ሲሉም ተደምጠዋል፡፡በአሜሪካ ትላልቅ የኤሌክትሪክ ፍጆታን የሚጠቀሙ ኩባንያዎች እና ቤቶች ያሉ ሲሆን በዓመትም እስከ 70 ቢሊዮን ኪሎ ዋት ይጠቀማሉ ሲል አንድ ጥናት አመላክቷል፡፡የቴክኖሎጂ ኩባንያዎች ስምምነት የኃይል አቅርቦቱን ከታዳሽ ኃይል ለማግኘት እንደሚሰሩም ቃል መግባታቸው ታውቋል፡፡ለምሳሌ ጎግል ኩባንያ መቶ በመቶ የሚያስፈልገውን የኃይል አቅርቦት  ከታዳሽ ኃይል ለመጠቀም ሲያቅድ አፕል ካምፓኒ 96 ከመቶ ለመጠቀም አቅዷል፡፡ ሌሎችም  ለፓሪሱ ስምምነት ያላቸውን አጋርነት አሳይተዋል፡፡እነዚህ ሃሳቦች ቀድሞም ታቅደው እየተሰሩም ቢሆን አሁን ግን ከፕሬዝዳንቱ ውሳኔ በኋላ ጉዳዩን ለማፋጠን ሁሉም የበኩሉን ለመውጣት ቃል ገብቷል፡፡ስምምነቱ ደግሞ ቻይና እና አውሮፓ ያደረጉትን ስምምነት በእጅጉ ያግዛል ነው የተባለው፡፡ቴስላ የተባለው ተቋም ደግሞ በ50 ዓመት ለሁሉም አሜሪካውያን ቤቶች የታዳሽ ኃይል ለማቅረብ ያቀደውን እቅድ አጠናክሮ ቀጥሎበታል፡፡